Populære rastepladser ved Karlslunde får 28 lynladere

Rastepladserne ved Karlslunde på Køge Bugt Motorvejen er blandt de travleste i landet – og snart får de en opgradering, der især vil glæde elbilister. Vejdirektoratet har netop sat gang i arbejdet med to store ladeparker, der tilsammen rummer 28 lynladere.

Når projekterne står færdige i begyndelsen af 2026, vil både Karlslunde Øst og Karlslunde Vest være udstyret med 14 lynladere hver, alle med en effekt på op til 400 kW. Det betyder, at selv de mest strømsultne elbiler kan få juice på rekordtid, mens føreren lige strækker benene.

”Rastepladserne ved Karlslunde er blandt de mest besøgte i landet – især i ferieperioder og weekender, hvor mange skal krydse Sjælland. Derfor giver det rigtig god mening at placere to store ladeparker netop her,” siger projektleder Christian Axelsen fra Vejdirektoratet.

Overdækning og solceller

De nye ladepladser bliver overdækket, så man kan stå i læ for både regn og sol, mens bilen tanker strøm. Og som en ekstra grøn detalje monteres der solceller på tagene, som bidrager til strømforsyningen. To af pladserne er desuden særligt indrettet til lange køretøjer som varevogne, campingvogne og biler med trailer.

Driften af ladeparkerne kommer til at ligge hos energiselskabet OK, og det bliver muligt at lade uden abonnement.

Del af en større plan

Ladeparkerne ved Karlslunde er en brik i Vejdirektoratets store puslespil for at udbygge ladeinfrastrukturen langs de danske motorveje. Med Infrastrukturplan 2035 er der afsat en halv milliard kroner til at rulle lynladere ud, og allerede i 2026 skal 22 nye ladeparker med i alt 288 lynladepunkter stå klar.

Med Karlslunde får en af landets mest trafikerede motorvejsstrækninger nu et markant boost – og endnu en undskyldning mindre for at køre benzin- eller dieselbil på tværs af Sjælland.

LÆS MERE: Her placeres de 20 nye statslige ladeparker

Populære rastepladser ved Karlslunde får 28 lynladere