Her placeres de 20 nye statslige ladeparker

Vejdirektoratet har netop afsluttet en stor udbudsrunde, som omfatter 20 ladeparker på rastepladser langs de danske motorveje. Ladeparkerne er en del af Infrastrukturplan 2035, hvor et meget bredt flertal i Folketinget besluttede at udbygge ladeinfrastrukturen langs statsvejnettet.

Ladeparkerne vil føje i alt 276 nye lynladepunkter til den danske ladeinfrastuktur. De nye parker skal drives af forskellige aktører, heriblandt OK, Circle K og Norlys.

“El-bilisterne på danske motorveje kan se frem til endnu bedre muligheder for at lade på farten, når Vejdirektoratet åbner de sidste lynladeparker, der finansieres med penge fra infrastrukturplanen. Om et år er der strøm til 276 nye lynladepladser på Vejdirektoratets ladeparker, som bidrager til at sikre det nødvendige ladenetværk til de grønne personbiler. Stigningen i ladestandere giver grundlag for endnu flere elbiler på vejene, uden det skaber lange køer ved standerne,” siger transportminister Thomas Danielsen.

Den største af parkerne kommer til at ligge centralt i landet ved Skærup, hvor der oprettes 44 ladepunkter – 22 på hver side af motorvejen. Den skal drives af Norlys.

Danmarks største ladeoperatør, Clever, brillerer med sit fravær. Clever drev ladeparkerne ved Lillebælt Syd og Lillebælt Nord, men samarbejdet blev ophævet brat i december 2023, da Clever ikke overholdt kontraktvilkårene om maksimalt 10 procent rabat til egne abonnementskunder.

Her placeres de nye ladeparker

Placering af de 20 parker, der åbner i 2026. Grafik: Vejdirektoratet.

Når kontrakterne med de nye operatører på rastepladserne er underskrevet, begynder arbejdet med at etablere de 20 nye parker med samlet set 276 lynladepladser.

Anlægsarbejdet for de første af ladeparkerne begynder i foråret, og foregår i hele 2025, så de står klar til kunder i januar 2026, lover Vejdirektoratet.

Parkerne er den sidste del af puljen på 500 millioner kroner, der blev afsat i forbindelse med Infrastrukturplan 2035. Kontraktlængden er 10 år. Har ladeparken 16 eller flere ladepunkter er den af konkurrencehensyn opdelt, så der kommer to ladeoperatører.

Oversigt over vinderne af udbud af rastepladser 2025. Figur: Vejdirektoratet.

Læs også: Clever fyret af Vejdirektoratet

Her placeres de 20 nye statslige ladeparker